Politica agricolă a Uniunii Europene.

Cadrul de reglementare comunitar şi aspecte privind progresele realizate de România pentru adoptarea acquis-ului comunitar pentru agricultură

 

Notă introductivă

 

Studiul documentar “Politica Agricolă a Uniunii Europene. Cadrul de reglementare comunitar şi aspecte privind progresele realizate de România pentru adoptarea acquis-ului comunitar pentru agricultură” abordează unul din cele 31 capitole care vor face obiectul negocierilor în vederea aderării României la Uniunea Europeană, şi anume politica agricolă.

În ansamblul economiei comunitare, agricultura este un sector deosebit de important, responsabil cu asigurarea securităţii alimentare a cetăţenilor şi participând activ, prin schimbul de produse agro-alimentare, la balanţa comercială a Comunităţii. La nivelul Uniunii Europene, problematica în domeniu face obiectul unor preocupări comune, definite ca politică distinctă – Politica Agricolă Comună, în virtutea căreia interesele comunitare converg spre dezvoltarea unui model agricol unic, pe baze comune, prin sprijinirea directă a agricultorilor, acordarea de facilităţi sectoriale, gestionarea şi impulsionarea producţiei, pentru asigurarea aprovizionării consumatorilor europeni din producţia proprie, cu produse agricole şi alimentare la preţuri rezonabile, garantate.

Politica agricolă a României, ca ţară aspirantă la integrarea în Uniunea Europeană, va trebui să se alinieze gradual, prin prevederi specifice, la exigenţele comunitare în domeniu. Pe parcursul negocierilor pentru aderare, România trebuie să facă dovada că şi-a definit şi pune în aplicare o strategie naţională de dezvoltare a sectorului agricol, care să includă priorităţi legate de integrarea dezvoltării rurale durabile şi protecţia mediului, în vederea conformării cu acquis-ul comunitar.

Studiul elaborat urmăreşte să prezinte obiectivele politicii agricole europene, instrumentele şi mecanismele de acţiune în domeniu, cadrul general de reglementare comunitar şi perspectivele unor domenii din agricultură, aşa cum sunt conturate de preocupările recente ale Uniunii pentru reforma acestora în perioada 2000-2006.

Lucrarea abordează, de asemenea, politica agricolă comunitară în contextul extinderii Uniunii Europene şi, în particular, aspecte ale preocupărilor României pentru îndeplinirea cerinţelor de integrare şi realizările obţinute în aceste domenii, concretizate în armonizare legislativă şi transformări instituţionale, în conformitate cu normele şi reglementările europene.

 

 

Introducere

Opţiunea ţărilor din Comunitatea Economică Europeană pentru conturarea unei politici economice comune în domeniul agricol, care să conducă la relansarea producţiei şi satisfacerea consumului, a apărut datorită situaţiei precare existente în acest sector în anii ’50-’60. Eficienţa scăzută a acestei ramuri a economiei comunitare era ilustrată prin faptul că, la aproape 20% din populaţia ocupată în cadrul exploataţiilor agricole de dimensiuni reduse, contribuţia agriculturii la formarea PIB era de numai 10%, venitul mediu al unui agricultor fiind sub 40% din venitul mediu pe economie.

În aceste condiţii, s-a impus abordarea unor acţiuni concertate la nivel comunitar pentru sprijinirea fermierilor şi susţinerea exploataţiilor agricole, care s-a transformat într-o politică comunitară cu un obiectiv deosebit de important – asigurarea securităţii alimentare a consumatorilor din Uniunea Europeană şi garantarea veniturilor obţinute în agricultură.

Politica agricolă a Uniunii Europene, denumită Politica Agricolă Comună (PAC), aplicată după 1962, a fost şi este şi astăzi una dintre cele mai importante politici comunitare, un element central al sistemului instituţional comunitar. Cheltuielile alocate sectorului agricol reprezintă aproximativ 45% din bugetul comunitar. Politica în domeniul agriculturii a fost precursoarea Pieţei Unice şi, alături de alte politici, constituie liantul politic şi economic care asigură unitatea Comunităţii.

Acţiunile desfăşurate în domeniu s-au concentrat în crearea unui cadru coerent, instituţional şi reglementar de sprijinire directă a fermierilor, de gestionare şi impulsionare a producţiei, pentru asigurarea aprovizionării consumatorilor europeni, şi nu numai, cu produse agricole şi alimentare la preţuri rezonabile. Comunitatea a reuşit să-şi atingă autonomia în materie de aprovizionare agro-alimentară în timp foarte scurt, dar s-a confruntat şi cu un fenomen nedorit – supraproducţia, care presupunea costuri suplimentare, fie pentru stocare, fie pentru susţinerea preţurilor la export. 

Rezolvarea problemelor generate de excedente şi a altor dezechilibre apărute pe parcurs, datorate conflictelor de interese dintre: producători-consumatori, producători din diferite ţări sau din sectoare complementare, agricultură şi ramurile economice în relaţie cu aceasta, statele membre în relaţiile lor comerciale, a necesitat reformarea politicii agricole, în funcţie de interesele momentului. Cea mai importantă reformă în acest sens s-a înfăptuit în ultimii 10 ani, Comunitatea optând pentru reducerea preţurilor garantate, instituind prime compensatorii pentru producători şi integrând politicii agricole priorităţi noi legate de dezvoltarea rurală durabilă şi protecţia mediului înconjurător.

O mare provocare pentru Politica Agricolă Comună este considerată a fi extinderea Uniunii Europene prin aderarea ţărilor din Europa Centrală şi de Est. În condiţiile în care nivelurile lor de dezvoltare economică sunt mai scăzute decât ale statelor membre, ţările candidate reprezintă o potenţială sursă de eterogenitate şi dezechilibre structurale şi regionale. Este vorba de un ansamblu de peste 100 milioane locuitori şi o suprafaţă de 1,1 milioane km2, din care 60 milioane ha de suprafaţă agricolă. În eventualitatea integrării, numai Bulgaria, România, Polonia şi Ungaria ar contribui la creşterea populaţiei Uniunii cu 26%, iar la creşterea PIB cu numai 7%.

Acceptarea acestor ţări în rândul statelor membre este condiţionată de realizarea unor transformări reale a nivelurilor lor de dezvoltare economică şi de adaptare a sistemului instituţional la exigenţele Uniunii, care, la rândul ei, se pregăteşte să funcţioneze într-un cadru extins. În procesul de extindere, agricultura ocupă un loc semnificativ, necesitând o abordare diferenţiată de la ţară la ţară şi o susţinere specială din partea Uniunii Europene. În acest domeniu, ţările candidate parcurg o perioadă de preaderare, în care trebuie să se alinieze acquis-ului comunitar şi să integreze politicilor agricole dezvoltarea rurală şi priorităţile protejării mediului înconjurător.

1. Caracteristici generale ale Politicii Agricole Comune (PAC) a Uniunii Europene

1.1. Baza legală

 

Primele dispoziţii referitoare la politica agricolă comunitară au fost prevăzute în Tratatul de la Roma (1957) , în alin.d, art.3, fără să fie definite, însă, principiile şi mecanismele PAC. Tratatul preciza numai care sunt obiectivele acestei politici şi faptul că agricultura era inclusă în Piaţa Comună. 

Ulterior, principiile directoare ale politicii agricole au fost enunţate de către Comisia europeană la Conferinţa Agricolă de la Stressa (3-12 iulie 1958), iar aplicarea efectivă a acestora a început în anul 1962, când Comunitatea a adoptat primul pachet de măsuri în domeniu, încluzând crearea a şase organizaţii comune ale pieţei - OCP (pentru: cereale, porcine, ouă, păsări, fructe şi legume, vin), înfiinţarea Fondului European pentru Orientare şi Garantare Agricolă (FEOGA) şi definirea regulilor de finanţare.

În prezent, agricultura Uniunii Europene este reglementată de Tratatul de la Amsterdam (1999), în cadrul unui capitol distinct (capitolul II - Agricultura), prin articolele 32-38. În plus, art. 131, care stabileşte obiectivele politicii comerciale comune, se aplică deopotrivă şi schimburilor de produse agricole.

În concordanţă cu dispoziţiile art. 37, reglementările, directivele şi hotărârile referitoare la PAC sunt adoptate de către Consiliul Uniunii Europene cu o majoritate calificată de voturi, la propunerea Comisiei Europene, după consultarea Parlamentului European.

 

1.2. Obiectivele PAC

 

Articolul 33.1 al Tratatului de la Amsterdam stabileşte care sunt obiectivele principale pe care Politica Agricolă Comună trebuie să le atingă la nivel comunitar:

· creşterea productivităţii activităţii din agricultură, prin promovarea progresului tehnic, asigurarea dezvoltării raţionale a producţiei agricole şi utilizarea optimă a factorilor de producţie, mai ales a forţei de muncă;

· asigurarea unui nivel de viaţă echitabil pentru populaţia agricolă, în particular prin mărirea veniturilor celor care lucrează în agricultură;

· stabilizarea pieţelor agricole;

· garantarea securităţii aprovizionării cu produse agroalimentare;

· asigurarea ofertei la preţuri rezonabile pentru consumatori.

1.3. Principiile PAC

 

Politica Agricolă Comună se bazează pe trei principii:

· Unicitatea pieţei, principiu care are o dublă semnificaţie: aplicarea regulilor privind libera circulaţie a bunurilor între statele membre la produse agricole şi fixarea de preţuri şi ajutoare comune (în euro), independent de statul membru în care se află operatorii economici. Aplicarea corectă a acestui principiu impune gestionarea comună a preţurilor, ajutoarelor şi regulilor concurenţei, dispoziţii administrative şi sanitar-veterinare armonizate şi o politică comună pentru comerţul exterior cu produse agricole.

· Preferinţa comunitară (pentru produse agricole obţinute în interiorul Comunităţii): vizează îndeplinirea obiectivelor formulate în art. 33 al Tratatului de la Amsterdam, prin:

▪ protecţia la frontieră a pieţei comunitare împotriva importurilor masive şi la preţuri mici de produse agricole originare din ale ţări, pentru garantarea veniturilor agricultorilor europeni;

▪ protecţia împotriva fluctuaţiilor pieţei mondiale, cu scopul menţinerii stabilităţii pieţei comunitare.

Scopul urmărit prin impunerea acestui principiu este ca producţia agricolă comunitară să nu fie înlocuită pe produsele importate, care încearcă să pătrundă pe piaţa Uniunii Europene, la un preţ mai mic. Mecanismele de bază ale principiului preferinţei comunitare sunt taxele de prelevare (cunoscute şi ca prelevări variabile) pentru sancţionarea importurilor – stabilite ca diferenţă între preţurile importurilor de produse agricole (mai scăzute) şi preţurile produselor similare, obţinute din producţia internă (mai mari) şi taxele de restituire pentru compensarea pierderilor rezultate din exporturi la preţuri inferioare celor practicate pe piaţa internă – introduse pentru impulsionarea şi subvenţionarea exporturilor. 

Totuşi, principiul preferinţei comunitare nu are un caracter absolut şi necondiţionat, de multe ori acceptându-se abateri, până la un punct, în interes comercial. Acest lucru este confirmat de numeroase excepţii: Convenţia de la Lomé , Sistemul General de Preferinţe , concesiile acordate Ţărilor Mediteraneene sau acordul agricol G.A.T.T – Runda Uruguay (prin care procesul de tarifare conduce la dispariţia prelevărilor variabile la importuri). Mai mult, clauzele de acces curent sau minim pe piaţă şi diminuarea volumului şi valorii exporturilor subvenţionate au diminuat efectul preferinţei comunitare.

- Solidaritatea financiară: cheltuielile pentru aplicarea Politicii Agricole Comune trebuie să fie suportatea de către toate statele membre, pe o bază comună şi independent de interesele naţionale. În acest scop, în anul 1962, a fost creat un organism comunitar specializat pentru finanţarea în domeniu - Fondului European pentru Orientare şi Garantare Agricolă (FEOGA).

1.4. Instrumentele PAC

 

Politica Agricolă Comună a condus la obţinerea de rezultate spectaculoase: Comunitatea a reuşit să depăşească penuria alimentară a anilor ’50, ajungând la satisfacerea necesităţilor proprii de produse agricole şi generând chiar supraproducţie în anumite sectoare. Excedentele în materie de produse agricole, conjuncturale şi structurale, au apărut din motive diverse de ordin tehnic, economic şi politic şi, în particular, datorită abandonării progresive a preferinţei comunitare şi înlocuirii produselor locale de pe pieţele europene cu produse importate din terţe ţări, în condiţii preferenţiale. Transformările pe care sectorul agricol le-a cunoscut în anii ’80, la nivel comunitar şi mondial, au antrenat stabilirea unor noi priorităţi. Astfel, liniile directoare propuse în anul 1985 în Cartea Verde (document care reia rezultatele discuţiilor Comisiei Europene referitoare la perspectivele PAC), măsurile introduse prin Actul Unic European (1986), hotărârile adoptate în cadrul Consiliului European din februarie 1988 şi reforma PAC lansată în anul 1992 au constituit punctele de plecare pentru redefinirea fundamentală a politicii agricole comunitare.

Instrumentele cu ajutorul cărora Uniunea Europeană urmăreşte şi pune în aplicare această politică agricolă, inclusiv reforma declanşată în domeniu după 1992, sunt:

- politica pieţelor agricole;

- politica socio-structurală şi rurală;

- Fondul European pentru Orientare şi Garantare Agricolă (FEOGA);

- armonizarea legislaţiilor naţionale;

- organismele specializate;

- sistemul agro-monetar. 

1.4.1. Politica pieţelor agricole. Organizaţiile comune ale pieţei

 

Politica pieţelor agricole, instituită în 1962 şi implementată prin intermediul organizaţiilor comune ale pieţei (OCP), constituie cel mai important instrument al Politicii Agricole Comune. Aceasta vizează orientarea producţiei agricole şi stabilizarea pieţelor pentru produse în timpul campaniilor agricole anuale.

Politica de pieţe agricole are ca bază legală articolul 32 din Tratatul de la Amsterdam, din acesta derivând reglementările referitoare la diversele organizaţii comune ale pieţei. OCP-urile au fost stabilite progresiv, până la acoperirea majorităţii produselor, cuprinzând 90% din producţia agricolă a Comunităţii, singurele excepţii semnificative fiind alcoolul şi cartofii.

Începînd cu reforma din 1992, PAC s-a concentrat spre:

- reducerea progresivă a preţurilor instituţionale şi alinierea lor la preţurile de pe piaţa mondială, reducând influenţa intervenţiei şi consolidând, în paralel, sistemul de ajutoare directe, considerat ca fiind mecanismul de bază pentru susţinerea agriculturii comunitare;

- generalizarea măsurilor de control a ofertei (necesar pentru limitarea excedentelor) prin mijloace specifice de stabilizare – mecanisme stabilizatoare – (stabilirea de cote de producţie, cantităţi maxim garantate, reducerea suprafeţelor cultivate). În unele cazuri, prin aceste mecanisme stabilizatoare se acordă sau se retrage dreptul de producţie sau de garanţie pentru anumiţi agricultori sau întreprinzători europeni din industria alimentară.

Transformările obiectivelor şi instrumentelor de gestionare a pieţelor în condiţiile reorientării PAC din ultimul deceniu au avut ca efect modificarea caracteristicilor organizaţiilor comune ale pieţei, acestea putând fi clasificate în funcţie de mecanismul de susţinere financiară şi în funcţie de mecanismul de control al ofertei . 

 

a. Clasificarea OCP-urilor în funcţie de mecanismul de susţinere

 

1. OCP-uri cu preţuri garantate şi intervenţie automată: Se aplică pentru zahăr şi produse lactate şi acoperă cel puţin 20% din volumul producţiei agricole comunitare. Pentru aceste produse este prevăzut un regim de preţuri minimale sau preţuri garantate acordate agricultorilor prin organisme publice de intervenţie, atunci când preţurile de pe piaţă nu acoperă cheltuielile reale. Astfel de OCP-uri au apărut ca instrumente ale PAC mai ales după anul 1992, în prezent ele fiind pe cale de dispariţie.

2. OCP-uri cu preţuri garantate şi intervenţie condiţionată: Se aplică pentru vin, carne de porcine şi anumite fructe şi legume proaspete şi acoperă aproximativ 20% din producţia agricolă comunitară. Pentru aceste produse este prevăzut un regim de preţuri garantate, dar numai în cazul unei crize grave pe pieţele de desfacere, situaţie care este stabilită de către Comisia Europeană.

3. OCP-uri mixte, cu preţuri garantate şi ajutoare directe complementare producţiei: Se aplică pentru cereale, orez, carne de ovine, banane, lapte (începând cu 2005/2006) şi carne de bovine (chiar dacă, începând cu 2002, va fi instaurat un sistem de intervenţie condiţionată cu “reţea de securitate”). Această categorie de OCP-uri acoperă o treime din producţia agricolă comunitară şi se va lărgi ca urmare a pachetului de reforme ale PAC de după 1999.

4. OCP-uri acompaniate numai de ajutoare directe pentru producţie: (sume forfetare proporţionale cu cantitatea produsă sau cu productivitatea realizată): Se aplică pentru oleaginoase, proteaginoase, furaje, tutun, plante textile, leguminoase, hamei, fructe şi legume prelucrate, unele fructe şi legume proaspete (sparanghel, alune), măsline şi ulei de măsline şi acoperă aproximativ 10% din producţia agricolă comunitară.

5. OCP-uri fără susţinere directă a producţiei: Se aplică pentru păsări, ouă, produse agricole prelucrate, flori şi plante, anumite fructe şi legume proaspete, cartofi şi alte produse auxiliare sau exotice (alcool etilic, cafea, ceai), care nu beneficiază decât de protecţie vamală.

 

b. Clasificarea OCP-urilor în funcţie de mecanismul de control al ofertei

 

În politica agricolă comunitară se folosesc patru mecanisme de control cantitativ al producţiei, acestea corespunzând organizaţiilor comune ale pieţei, astfel:

1. Cote de producţie: Aceste cote, care se aplică pentru lapte şi zahăr, sunt fixate la nivel naţional. Repartizate între ferme sau întreprinderi, cotele stabilite sunt însoţite de sancţiuni pentru producătorii din fiecare stat în cazul în care sunt depăşite.

2. Cote de producţie garanţie cu caracter naţional: Aceste cote (care au denumiri specifice - Cantităţi Maximale Garanţii; Suprafeţe Maximale Garanţii; Prime pe cap de vită) se aplică pentru o listă lungă de produse şi sunt echivalente cu un drept de ajutorare directă a producătorilor, redus proporţional în caz de depăşire a pragurilor prestabilite.

3. Cote de producţie garanţie la nivel comunitar: Această categorie de cote, calculate pentru producţia celor 15 state membre ale UE, este în curs de desfiinţare şi, în prezent, nu se mai aplică decât pentru câteva sortimente de fructe şi legume prelucrate, leguminoase şi banane.

4. Cote naţionale pentru excedente: Aceste cote se referă la unele produse specific mediteraneene (de exemplu, produse din vin - ca volum de distilare aprobat) şi unele sortimente de fructe şi legume proaspete (ca praguri stabilite de retragere a lor de pe piaţă).

 

1.4.2. Politica socio-structurală şi rurală

 

Politica socio-structurală şi rurală, instituită în anul 1972, vizează adaptarea şi modernizarea structurilor agricole (tehnicile de producţie, dimensionarea fermelor, formarea profesională pentru agricultori) şi menţinerea modelului agricol european, axat pe dezvoltarea unei agriculturi multifuncţionale în spaţiul rural. Politica rurală a devenit cel de-al doilea pilon PAC după Acordul de la Berlin , din martie 1999.

Articolul 158 al Tratatului de la Amsterdam stipulează că “în particular, Comunitatea trebuie să urmărească reducerea discrepanţelor dintre nivelurile de dezvoltare ale diverselor regiuni şi a rămânerii în urmă a regiunilor mai puţin favorizate”. Acest articol este semnificativ întrucât include în mod expres zonele rurale în consolidarea coeziunii economice şi sociale. Instrumentele specifice utilizate de Comunitate pentru atingerea acestui obiectiv sunt cele financiare, prin intermediul Băncii Europene de Investiţii şi Fondurilor Structurale.

Fondurile Structurale au făcut obiectul unei reforme, care a intrat în vigoare la 1 ianuarie 1989, definită ca reformă a intervenţiei structurale comunitare - prin subvenţii şi preţuri -, motivată de imperativul coeziunii economice şi sociale. Există trei fonduri structurale: Fondul European de Dezvoltare Regională (FEDR), Fondul Social European (FSE) şi Fondul European pentru Orientare şi Garantare Agricolă (FEOGA).

Conform orientărilor din ultimul deceniu, PAC urmăreşte reglementarea şi promovarea unei dezvoltari rurale durabile, care să asigure o mai bună coerenţă cu politica de pieţe şi preţuri şi să susţină dezvoltarea mediului rural, la nivelul tuturor sectoarelor sale caracteristice. Cu privire la agricultură şi fermele agricole, noua politică de dezvoltare rurală vizează:

· perfecţionarea exploatărilor agricole;

· garantarea calităţii şi a siguranţei produselor alimentare;

· asigurarea unor venituri rezonabile şi stabile pentru agricultori;

· luarea în considerare a problemelor legate de mediul înconjurător;

· dezvoltarea de activităţi complementare şi auxiliare pentru a crea locuri de muncă, pentru evitarea depopulării regiunilor rurale şi întărirea economică şi socială a zonelor rurale;

· îmbunătăţirea condiţiilor de muncă şi viaţă şi asigurarea de oportunităţi egale pentru femei şi bărbaţi.

1.4.2.1. Realizări în domeniul politicii agricole socio-structurale şi rurale

 

1. Reglementări

· Reglementarea Consiliului 1260/1999 care formulează prevederile generale pentru Fondurile Structurale;

· Reglementarea Consiliului 1257/1999 pentru sprijinirea dezvoltării rurale prin FEOGA şi modificarea şi anularea unor reglementări;

· Reglementarea Comisiei 1750/1999 care stabileşte regulile detaliate pentru aplicarea Reglementării 1257/1999 pentru sprijinirea dezvoltării rurale prin FEOGA;

- Reglementarea Comisiei 2603/1999 care stabileşte regulile pentru modificarea susţinerii dezvoltării rurale prevăzute prin Reglementarea Consiliului 1257/1999.

2. Conferinţa pentru dezvoltare rurală de la Cork

Desfăşurată în noiembrie 1996, Conferinţa de la Cork a constituit prilejul sublinierii importanţei zonelor rurale pentru Uniunea Europeană şi a nevoii de promovare a dezvoltării unor astfel de regiuni. Conferinţa a adoptat un program de dezvoltare rurală în 10 puncte: preferinţă rurală, abordare integrată, diversificare, durabilitate, subsidiaritate, simplificare, programare, finanţare, management şi evaluare-cercetare. Dezbaterile de la Cork s-au încheiat cu formularea unor concluzii cuprinzând linii directoare generale referitoare mai ales la diversificarea activităţilor economice şi sociale în zonele rurale şi la susţinerea măsurilor pentru a face mai atractivă şi mai uşoră viaţa şi activitatea în aceste regiuni. De asemenea, s-a subliniat că, pentru obţinerea unor bune rezultate, trebuie avută în vedere o abordare integrată şi multi-sectorială a dezvoltării rurale, pentru toate regiunile Uniunii Europene.

3. Agenda 2000

În “Agenda 2000 – Pentru o Uniune mai puternică şi extinsă”, document dat publicităţii de către Comisia Europeană la 15 iulie 1997, se recunoaşte că “o politică comună de dezvoltare rurală trebuie să însoţească şi să completeze celelalte instrumente ale PAC şi, prin aceasta, să contribuie la îndeplinirea obiectivelor politice, aşa cum este stipulat în articolul 33(39) al Tratatului”.

Agenda 2000 a introdus schimbări semnificative în politicile agro-structurale şi rurale. În termeni generali, reforma din 1999 s-a concentrat asupra îndeplinirii anumitor criterii, şi, de asemenea, s-a orientat spre descentralizarea şi simplificarea managementului ajutorului acordat. Pe de altă parte, s-a stabilit o diviziune clară a responsabilităţilor şi o mai strictă aplicare a principiului subsidiarităţii.

Obiectivele prioritare stabilite de Agenda 2000 sunt:

· promovarea dezvoltării şi adaptării structurale a regiunilor rămase în urmă. Aceasta include şi cele mai îndepărtate regiuni;

· susţinerea reconversiei economice şi sociale a regiunilor care au dificultăţi structurale. Aici sunt vizate zonele aflate în proces de transformare socio-economică în sfera industriei şi serviciilor, zonele rurale în declin, zonele urbane în dificultate şi zonele de coastă aflate în criză, depinzând de pescuit, definite pe baza de criterii obiective fixate prin acte normative;

· sprijinirea adaptării şi modernizării politicilor şi sistemelor de educaţie şi formare profesională.

 

1.4.2.2. Iniţiativele comunitare

 

Iniţiativele sunt instrumente specifice ale politicii structurale comunitare pe care Comisia le propune statelor membre în vederea susţinerii acţiunilor care contribuie la rezolvarea unor probleme de interes special pentru Comunitate.

Reglementarea Consiliului 1260/99 a stabilit iniţiativele comunitare pentru perioada 2000-2006. Acestea sunt:

· INTERREG – cooperare transfrontalieră, transnaţională şi interregională;

· URBAN – reabilitarea economică şi socială a oraşelor şi a cartierelor urbane în criză, în vederea promovării unei dezvoltări durabile;

· EQUAL – cooperare transnaţională pentru combaterea tuturor formelor de discriminare şi inegalitate de pe piaţa muncii;

· LEADER – dezvoltare rurală.

Iniţiativa comunitară cunoscută sub numele de LEADER a fost lansată în 1990 ca un program model pentru susţinerea şi dezvoltarea iniţiativelor de dezvoltare rurală locală, în scopul de a pune la punct o reţea comunitară de grupuri de acţiune care să transfere mai departe deprinderile şi să realizeze schimburi de experienţă.

Programul LEADER PLUS, care reprezintă etapa sa actuală, finanţat de FEOGA, urmăreşte încurajarea implementării strategiilor originale, de înaltă calitate, pentru dezvoltarea durabilă a zonelor rurale.

 

1.4.3. Fondul European pentru Orientare şi Garantare Agricolă (FEOGA) 

 

Constituit în ianuarie 1962, ca instrument de finanţare comunitară pe baza unor reguli comune pentru toate statele membre ale Uniunii Europene, în anul 1964 a fost divizat în două secţiuni: secţiunea “Garantare” şi secţiunea “Orientare”.

FEOGA face parte integrantă din bugetul Comunităţii, astfel încât creditele sale sunt votate prin procedură bugetară, în acelaşi mod ca şi alte cheltuieli comunitare. Pentru buna desfăşurare a activităţilor de finanţare prin fonduri, serviciile Comisiei sunt asistate de comitetul FEOGA, constituit din reprezentanţi ai statelor membre. Controlul a posteriori este asigurat de către Curtea Europeană de Conturi şi de Comisia pentru Control Bugetar a Parlamentului European.

FEOGA - secţiunea GARANTARE finanţează (exclusiv şi integral) cheltuielile organizaţiilor comune ale pieţelor agricole: intervenţiile destinate regularizării pieţelor agricole şi restituirile pentru exporturile efectuate către terţe ţări. În funcţie de produse, intervenţiile pot să se regăsească sub formă de preţuri de intervenţie, ajutoare sau prime de producţie, ajutoare compensatorii pentru retragerea produselor de pe piaţă sau ajutoare pentru stocare.

Odată cu intrarea în vigoare a Agendei 2000, secţiunea GARANTARE a FEOGA a devenit, practic, singura sursă de finanţare a ansamblului cheltuielilor agricole.

Secţiunea GARANTARE a FEOGA finanţează, de asemenea:

· acţiuni de dezvoltare rurală, mai puţin cele prevăzute de primul obiectiv al Agendei 2000 şi cu excepţia iniţiativei comunitare de dezvoltare rurală (LEADER PLUS);

· contribuţia financiară a Comunităţii la realizarea activităţilor cu specific strict veterinar, la cele de control în domeniul veterinar şi la programele de eradicare şi de supraveghere a maladiilor animale (măsuri veterinare) şi la acţiunile fitosanitare;

· acţiuni de informare privind politica agricolă şi unele acţiuni de evaluare a măsurilor finanţate prin secţiunea GARANTARE a FEOGA.

FEOGA - secţiunea ORIENTARE grupează fondurile destinate ameliorării structurii exploataţiilor, a infrastructurilor rurale şi a condiţiilor de comercializare şi prelucrare a produselor agricole, finanţând, în general, măsurile de politică structurală.

Conform Agendei 2000, această secţiune a FEOGA are o pondere mai mică în raport cu secţiunea GARANTARE, dar permite o mai bună continuare a efortului naţional şi comunitar, printr-o abordare integrată a acţiunilor şi politicilor în domeniul agriculturii, pentru finanţarea:

● acţiunilor de dezvoltare rurală - pentru promovarea şi susţinerea adaptărilor structurale în regiunile mai puţin dezvoltate , conform primului obiectiv al Agendei 2000;

● iniţiativelor comunitare de dezvoltare rurală - LEADER PLUS.

Fondurile structurale de finanţare sunt alocate, în prezent, după cum urmează: 69,7 % pentru primul obiectiv al Agendei 2000, 11,5% pentru al doilea obiectiv, 12,3% pentru al treilea obiectiv al acesteia şi 5% pentru iniţiativele comunitare.

1.4.4. Armonizarea legislaţiilor naţionale 

 

Diversitatea reglementărilor naţionale referitoare la producţia şi comerţul cu produse agricole şi alimentare reprezintă un potenţial obstacol pentru libera circulaţie a bunurilor în interiorul Comunităţii. Armonizarea prevederilor naţionale, altele decât cele acoperite prin organizaţiile comune ale pieţei, – mai ales în domeniul utilizării coloranţilor, conservanţilor, hormonilor şi al controlului epizotiilor – este absolut necesară pentru a face piaţa transparentă, a simplifica schimburile comerciale şi a aduce, în final, beneficii producătorilor şi consumatorilor. Prin Tratatul de la Amsterdam, acest aspect a fost transferat către politica de sănătate publică. 

Cu toate că s-au obţinut unele rezultate, se apreciază că legislaţia comunitară este încă incompletă. În anul 1985, prin Cartea Albă a Pieţei Interne, instituţiile comunitare au convenit să introducă un program legislativ care să faciliteze o piaţă internă fără frontiere. Pentru a sublinia importanţa efortului de armonizare în domeniu, cea de-a treia parte a programului legislativ introdus de Cartea Albă se referă la: sectorul agro-alimentar, îngrăşăminte, produse fitosanitare, reglementări veterinare, accize pentru alcool şi tutun, maşini agricole. Mai mult, armonizarea legislaţiei referitoare la agricultură capătă statut de prevedere comunitară în Tratatul de la Amsterdam, atât prin articolul 37 (care stipulează care este mecanismul de adoptare a reglementărilor, directivelor, hotărărilor privind politica agricolă), cât şi prin articolul 95 (care stipulează care este mecanismul pentru armonizarea legislativă pentru prevederile care afectează funcţionarea pieţei interne ).

În scopul facilitării atât a comerţului intern cât şi a comerţului exterior, în sectoarele: veterinar, sănătatea plantelor şi nutriţia animalelor s-au stabilit reguli comune la nivelul Uniunii pentru a proteja sănătatea publică, sănătatea şi confortul animalelor şi pentru a fi onorate aşteptările consumatorilor cu privire la ansamblul produselor alimentare. Toate acestea înseamnă asigurarea unor standarde satisfăcătoare cu privire la animalele vii, prepararea, manipularea, transportul, inspecţia şi comercializarea produselor animaliere şi, în sectorul sănătăţii plantelor, standarde satisfăcătoare pentru seminţe şi material săditor, furaje pentru animale, produse de protecţie a plantelor, reziduuri ale pesticidelor, precum şi reglementări referitoare la drepturile crescătorilor de animale şi agricultura organică. Reglementările în domeniu cuprind în total aproape 1000 de măsuri din care 160 au fost identificate ca măsuri-cheie (celelalte fiind în majoritate măsuri de implementare). Aceste reglementări au la bază recunoşterea reciprocă a competenţei autorităţilor abilitate în domeniu ale statelor membre UE. Astfel, a fost posibilă desfiinţarea controalelor veterinare şi de sănătate a plantelor în comerţul intracomunitar. 

Responsabilitatea pentru punerea în aplicare a legislaţiei este împărţită între autorităţile naţionale din fiecare stat membru şi Comisia Europeană. În acest sens se aplică următoarele prevederi:

- Comisia Europeană este responsabilă pentru coordonarea generală, control/inspecţie, şi măsurile necesare pentru asigurarea aplicării uniforme a standardelor UE în cadrul Pieţei Europene Unice. De asemenea, ea răspunde de stabilirea listelor ţărilor autorizate care pot exporta în UE şi, în cazul produselor de origine animală, de stabilirea listelor unităţilor producătoare autorizate.

- Statele membre sunt responsabile de verificarea acceptabilităţii importurilor la frontiere, inclusiv a cerinţelor de inspecţie şi testări. Statele membre sunt responsabile şi de garantarea respectării standardelor prevăzute de legislaţia UE pentru comerţul intracomunitar. În cazul exportului în terţe ţări, statele membre sunt responsabile, în mod general, pentru controlul condiţiilor de producţie şi pentru eliberarea certificatelor de sănătate. 

 

1.4.5. Organisme specializate cu rol în aplicarea PAC

Pentru implementarea Politicii Agricole Comune, instituţiile comunitare recurg la consultarea unor organisme specializate, reprezentate de:

- comitete consultative, de management şi de reglementare – constituite de Consiliul European şi Comisia Europeană încă de la înfiinţarea primelor OCP-uri (1961). Deşi, iniţial, Comisia a vrut să-şi păstreze o largă putere de decizie în administrarea OCP-urilor, numeroase state membre au obiectat, susţinând supremaţia Consiliului în această problemă. Comitetele au reprezentat formula de compromis – administrarea OCP-urilor era repartizată Comisiei, dar numai cu avizul unui comitet compus din reprezentanţi ai statelor membre, adoptat cu majoritate calificată;

- organizaţii profesionale la nivel european – cele mai importante sunt Comitetul organizaţiilor profesionale agricole al UE (COPA ) şi Comitetul general al cooperativelor agricole al UE (COGECA ). 

 

1.4.6. Sistemul agro-monetar

 

Rezultat al acţiunii principiului unicităţii în funcţionarea pieţei agricole europene, preţul unic reprezintă elementul central al politicii agricole comune. Consiliul miniştrilor agriculturii fixează anual, înaintea campaniei agricole, preţurile valabile în toate ţările membre pentru fiecare organizaţie comună de piaţă.

În absenţa unui curs unic european, în anul 1962 preţurile au fost exprimate printr-o unitate agricolă de cont (AUA), definită prin 0,88867088 grame aur fin; a mai fost denumită în schimburile agricole “dolarul verde”. După 1979, unitatea de cont specifică a fost înlocuită cu ECU care a fost utilizat începând de atunci pentru ansamblul operaţiunilor bugetare şi financiare ale Comunităţii.

Intervenţiile pe pieţele naţionale sunt realizate însă de către OCP la preţuri în monedă naţională, corespondenţa cu preţurile comunitare realizându-se la cursul de schimb . Sistemul, aplicat în condiţiile generalizării cursurilor de schimb flotante la începutul deceniului al optulea al secolului XX, a generat dificultăţi în realizarea unicităţii pieţei.

 

1.4.6.1. Constituirea şi evoluţia Sumelor Monetare Compensatorii

 

Condiţiile concrete în care s-a format Comunitatea Economică Europeană nu au favorizat un proces de convergenţă structurală a ţărilor membre. Existenţa disparităţilor în economia reală s-a reflectat în planul variabilelor nominale prin diferenţe între rata inflaţiei, deficitul bugetar, datoria publică, rata dobânzii, situaţia balanţei comerciale etc. Una din consecinţe, în virtutea principiului suveranităţii monetare a statelor membre şi în lipsa cooperării în domeniu, a constat în fluctuarea cursurilor de schimb în mod independent, ca principal instrument de politică comercială.

Orice variaţie a cursului de schimb a antrenat, implicit, modificarea preţurilor agricole comune în moneda naţională. Devalorizarea monedei determină creşterea preţurilor în aceeaşi proporţie, iar revalorizarea scăderea lor, pentru a respecta principiul unicităţii preţurilor. Variaţiile de preţ sunt greu de suportat, atât de către producători, cât şi de către consumatori. În ţările cu monedă puternică, revalorizată, veniturile agricultorilor scad prin reducerea preţurilor. În situaţia inversă, a ţărilor ce devalorizează moneda, creşterea preţurilor agricole este dezavantajoasă pentru consumator, determină o creştere artificială a veniturilor agricole, provocând distorsiuni ale mecanismelor concurenţei, şi amplifică tendinţele inflaţioniste.

Primul moment critic în funcţionarea principiului preţurilor unice l-a reprezentat devalorizarea francului francez cu 11% şi aprecierea mărcii germane cu 9% în 1969, Pentru a evita consecinţele economice şi sociale negative ale creşterii preţurilor agricole, Franţa a solicitat partenerilor dreptul de a conserva preţurile existente. Autorizaţia, acordată atât Franţei, cât şi Germaniei, permitea, în fapt, menţinerea în cazul produselor agricole a cursurilor de schimb anterioare; fiind diferite de cursurile oficiale în vigoare, au fost numite “cursuri reprezentative” sau “cursuri verzi”. Utilizarea acestor cursuri urma să fie provizorie, pe o perioadă necesară ajustării preţurilor agricole în funcţie de noile cursuri, în aşa fel încât efectele defavorabile asupra producătorilor, consumatorilor şi fluxurilor comerciale să fie minime.

Dar, diferenţa între cursul oficial şi “cursul verde” ridica o altă problemă. Producătorii agricoli francezi îşi vindeau producţia în Germania şi apoi schimbau valuta la cursul oficial obţinând un preţ mai bun. Pe de altă parte, piaţa franceză nu prezenta interes nici pentru producătorii din celelalte ţări membre, deoarece prin acelaşi sistem de conversie primeau un preţ mai scăzut. De fapt, toţi producătorii din Comunitate se orientau spre piaţa germană. Rezultatul era o dezechilibrare accentuată a pieţelor şi o perturbare a fluxurilor comerciale. Pentru a evita producerea unor astfel de efecte negative, exporturile franceze de produse agricole aflate sub incidenţa OCP spre celelalte ţări membre au fost supuse unei taxe de export care le ridica preţul la nivelul celui determinat de cursul oficial. Importurile au beneficiat, la rândul lor, de o subvenţie care să le asigure competitivitatea pe piaţa franceză. În Germania, care îşi revalorizase moneda şi “cursul verde” era mai scăzut decât cel oficial, compensaţiile au fost stabilite invers: subvenţii pentru exporturi şi prelevări asupra importurilor.

Compensaţiile, indiferent de forma pe care au luat-o, au fost numite sume monetare compensatorii (SMC), negative - dacă erau folosite pentru acoperirea diferenţei negative între preţurile la cursul oficial şi preţurile la “cursul verde” în ţările cu monedă devalorizată - şi pozitive, în ţările cu monedă revalorizată unde preţul la cursul oficial era mai mare decât cel la “cursul verde”. SMC negative acţionau ca taxe de export sau subvenţii la import, în timp ce SMC pozitive jucau rolul de subvenţii la export sau taxe de import. Ele erau plătite sau încasate de autorităţile vamale naţionale.

Renunţarea de către SUA la realizarea convertibilităţii dolarului în aur, în 1971, a declanşat căderea sistemului monetar internaţional al parităţilor fixe instituit în anul 1944 şi consacrarea sistemului cursurilor flotante în 1976. Fluctuaţiile monedelor au produs dificultăţi în gestionarea PAC. S-a apelat din ce în ce mai des la sumele monetare compensatorii, generalizarea intervenţiilor monetare ducând la constituirea sistemului european agro-monetar. 

În momentul formării Sistemului Monetar European (SME), în anul 1979, instituţiile comunitare au decis eliminarea progresivă a SMC într-un context de optimism asupra perspectivelor de stabilizare a cursurilor de schimb.

Pentru a nu se realiza o scădere inacceptabilă a preţurilor, a apărut o soluţie de compromis care a constat în creşterea anuală a preţurilor în ECU, concomitent cu apropierea “cursurilor verzi” de cursul oficial în ţările cu monedă devalorizată.

Ineficienţa măsurilor luate a determinat modificarea în 1984 a sistemului monetar, prin introducerea unui mecanism numit “switch-over”. Noul mecanism permitea introducerea doar a SMC negative, mult mai uşor de eliminat. Preţurile comune au fost îngheţate sau se accepta doar reducerea lor pentru a nu se crea noi SMC pozitive. Preţurile agricole în ECU puteau creşte doar în aceeaşi proporţie în care se modifica faţă de ECU cea mai puternic revalorizată monedă. Spre exemplu, revalorizarea mărcii determina creşterea preţurilor agricole comune pe baza unui factor corector; pentru toate celelalte ţări, se calculau astfel SMC negative. Complementar, s-au stabilit termene pentru eliminarea SMC pozitive existente.

La 1 ianuarie 1993, Sumele Monetare Compensatorii au fost eliminate integral pentru ca piaţa unică să poată deveni efectivă. Mecanismul complementar “switch-over” a fost însă aplicat până în 1995. În urma unei analize a modului de funcţionare a sistemului agromonetar, Comisia a propus atunci renunţarea la “switch-over”. Se aprecia că mecanismul este prea costisitor în condiţiile frecventelor fluctuaţii valutare (1,8 miliarde ECU în 1994 - 5,5% din FEOGA-G) şi a condus pe perioada aplicării la o creştere artificială a preţurilor agricole cu 20%.

În consecinţă, sistemul agro-monetar european a fost modificat în aşa fel încât să protejeze piaţa agricolă de perturbaţiile monetare, dar să evite, totuşi, o nouă formulă similară sumelor monetare compensatorii.

1.4.6.2. Perspectivele noului sistem agromonetar

 

Adoptarea monedei unice de către toate ţările UE va elimina necesitatea funcţionării unui mecanism corector al dezechilibrelor provocate de variaţiile cursurilor de schimb. Agricultura va beneficia, pe de o parte, de avantajele generale ale utilizării monedei unice şi, pe de altă parte, de creşterea eficacităţii în aplicarea PAC şi de efectele favorabile asupra schimburilor agricole externe datorită stabilizării sistemului monetar internaţional.

Avantajele generale, considerate certe şi de care va beneficia, implicit, şi agricultura, sunt:

■ creşterea mobilităţii bunurilor şi factorilor de producţie;

■ eliminarea costurilor de tranzacţie datorate trecerii de la o monedă la alta, apreciindu-se că economiile realizate vor reprezenta 0,4% din PIB-ul comunitar;

■ creşterea eficienţei pieţelor în repartizarea resurselor prin ameliorarea concurenţei; 

■ dispariţia riscului valutar intraeuropean şi eliminarea costurilor actuale datorate recurgerii la diferite instrumente de acoperire şi asigurare a riscului de schimb; economiile se pot ridica la 0,5% din PIB;

■ reducerea costurilor de intermediere bancară şi convergenţa ratelor dobânzilor;

■ stimularea investiţiilor interne şi atragerea capitalului extern prin reducerea instabilităţii, a incertitudinii şi scăderea ratei dobânzilor;

■ dinamizarea creşterii şi ameliorarea nivelului de ocupare a forţei de muncă.

În cadrul Sistemului Monetar Internaţional (SMI), moneda EURO va reprezenta principala putere economică şi comercială a lumii şi al doilea exportator mondial de produse agricole. Pe ansamblu, se speră că noul echilibru va oferi un plus de stabilitate şi va permite Europei să deţină o poziţie favorabilă, puternică, în negocierile comerciale şi monetare internaţionale.

Impactul asupra agriculturii este considerabil, dacă avem în vedere că dolarul este principala monedă utilizată în tranzacţiile internaţionale, iar prin măsurile de reformă agricultura va pierde probabil semnificativ din protecţia externă de care beneficiază în prezent.

Deocamdată, agricultura mai este încă protejată de efectele fluctuaţiei dolarului. Sistemul prelevărilor la import şi al restituirilor la export compensează diferenţele pozitive de preţ între preţurile europene şi cele mondiale exprimate în dolar. Dar, în conformitate cu angajamentele UE luate în cadrul negocierilor OMC reflectate în prevederile reformei `92, prelevările la import care sunt transformate în taxe vamale au fost reduse de către Uniunea Europeană în anul 2000 cu 36%, volumul produselor subvenţionate la export scăzând cu 21% faţă de nivelul anului 1990, iar restituirile la export scăzând, la rândul lor, cu 36%. Este evident că posibilităţile europene de evitare a efectelor negative ale variaţiei cursului monedei americane au fost reduse. Apare astfel cu claritate cât de importantă este pentru agricultura europeană creşterea stabilităţii SMI şi a capacităţii de negociere a UE atât în relaţiile SMI, cât şi în organizaţiile comerciale multilaterale, în special în OMC.

În planul aplicării politicii agricole comune, moneda unică va permite renunţarea la sistemul agro-monetar, cu efecte favorabile asupra funcţionării OCP, a eficacităţii pieţelor agricole şi asupra bugetului comunitar.

Dar, dificultăţile de realizare a unei convergenţe reale care să susţină şi să facă posibilă instituirea şi funcţionarea monedei unice conduc la ipoteza unei Europe cu geometrie variabilă. Stabilirea ca prioritate în politicile interne a realizării coeziunii socio-structurale este expresia refuzului european a diferenţierii procesului de integrare prin geometrie variabilă, cercuri concentrice sau alte variante similare. Totuşi, Tratatul de la Maastricht deschide calea pentru o astfel de soluţie prin posibilitatea oferită ţărilor membre de a adera la EURO pe măsură ce performanţele lor economice le vor permite satisfacerea criteriilor de convergenţă.

Evoluţiile recente lasă însă să se înţeleagă că toate ţările UE doresc să facă parte, de la început, din sistemul EURO. Politicile economice naţionale şi eforturile comunitare de susţinere a politicilor structurale confirmă refuzul principiului geometriei variabile în funcţionarea Europei monetare. Dar, chiar în ipoteza “fericită” că toate ţările membre ale UE vor participa la moneda unică, geometria variabilă îşi păstrează relevanţa în cazul în care din raţiuni politice, Uniunea se va extinde spre ţările central şi est-europene anterior îndeplinirii de către acestea a condiţiilor de aderare.

 

2. Reforma Politicii Agricole Comune

 

Mecanismele Politicii Agricole Comune, puse în aplicare în anul 1962, au făcut obiectul unei reforme de anvergură în anul 1992, dezvoltată ulterior, în anul 1999, în cadrul Agendei 2000 referitoare la strategia propusă de Comisia Europeană pentru consolidarea şi extinderea Uniunii Europene.

Reforma PAC a parcurs o serie de paşi importanţi, astfel:

· acordul politic al Consiliului European din 21 mai 1992 şi primele reglementări, adoptate la 6 iunie 1992, referitoare la regimul de susţinere a culturilor arabile (cereale, oleaginoase, proteaginoase);

· strategia adoptată de către Consiliul European de la Madrid din decembrie 1995, bazată pe continuarea adaptării instrumentelor PAC şi sprijinirea comunităţilor rurale;

· Comunicarea Comisiei Europene Agenda 2000 (COM(97)2000), care întăreşte această strategie pentru reducerea generală a preţurilor (subliniind avantajul preţurilor instituţionale faţă de cele de piaţă) şi compensarea scăderii veniturilor agricultorilor prin sporirea ajutoarelor directe şi propune o nouă abordare integrată a politicii agricole, cu rol în dezvoltarea rurală;

· un nou pachet de reforme adoptat în cadrul Consiliului European de la Berlin, din 24-25 martie 1999, vizând pregătirea agriculturii europene pentru provocările interne (excedente, constângeri bugetare, noi exigenţe sociale) şi externe (reînnoirea acordurilor preferenţiale, extinderea UE, viitorul ciclu de negocieri multilaterale în Organizaţia Mondială pentru Comerţ (OMC)). 

 

2.1. Reforma PAC din 1992

 

În anul 1992, în condiţiile în care măsurile comunitare în domeniul politicii agricole se dovediseră eficiente, dar nu suficiente, iar presiunile bugetare (legate de excedente), de mediu (generate de culturile intensive) sau internaţionale (acordurile GATT) se manifestau în mod evident, Comisia Europeană a propus o reală reformă a Politicii Agricole Comune, cunoscută ca “reforma PAC din 1992”.

Prevederile specifice, referitoare la evoluţia şi dezvoltarea PAC, au fost propuse în două documente ale Comisiei – COM(91)0100 şi COM(91)0258 – şi confirmate prin acordul politic al Consiliului European din 21 mai 1992. 

Reforma din 1992 a antrenat o importantă modificare în sistemul de susţinere a agriculturii comunitare existent până la acea dată. Astfel, pentru limitarea ofertei, se înlocuia susţinerea veniturilor agricultorilor cu un sistem instituţional de preţuri garantate printr-o procedură de ajutorare directă şi se urmărea alinierea preţurilor Comunităţii la nivelul celor mondiale. Acest sistem nou s-a aplicat treptat pentru diverse sectoare agricole: 1993-1994 - culturile erbacee, carnea de bovine, ovine şi caprine, produsele lactate şi tutun, mai târziu - furaje deshidratate, bumbac şi zahăr, după iunie 1996 - legume şi fructe. Sectoarele vinului şi al uleiului de măsline, deşi au fost adaptate, în iunie 1995, pentru respectarea angajamentelor comerciale multilaterale din cadrul GATT, au fost lăsate spre reglementare în etapa următoare de reformă, cea promovată de Agenda 2000.

Reforma din 1992 a avut rezultate deosebite în sectorul cereale, deoarece a generat reorientarea producţiei, promovarea consumului şi reducerea substanţială a stocurilor de produse cerealiere, de la 32 milioane tone în 1992-1993 la 12,9 milioane tone în 1998. Un efect spectaculos al reducerii preţurilor cerealelor după 1992 a fost folosirea intensivă a grâului şi porumbului în hrana animalelor. Comisia a fost nevoită să suspende temporar exporturile de cereale care beneficiau de taxe de restituire pentru a evita o creştere excesivă a preţurilor comunitare şi a proteja consumatorii interni.

Cele mai bune rezultate s-au obţinut în sectorul produselor oleaginoase (floarea soarelui, soia, in, cânepă, rapiţă), Comisia apreciind că reducerea preţurilor a fost larg compensată prin ajutoare directe acordate la hectar, lucru care nu s-a confirmat, însă, pentru un alt domeniu, cel al produselor proteaginoase (mazăre, bob), unde ajutoarele nu au fost suficiente pentru compensarea abaterilor de la preţ.

De asemenea, s-au obţinut rezultate bune şi în sectorul cărnii de bovine, mai ales prin reducerea stocurilor – de la 1 milion tone înainte de reformă la 20000 tone la sfârşitul anului 1995. Criza “vacii nebune” din anul 1996 a redus, ulterior, efectele pozitive ale reformei, determinând o nouă creştere a stocurilor, ajungându-se la 314500 tone în iulie 1998. 

Dacă schimbările intervenite în sistemul de prime pentru sectorul carne de ovine şi caprine au fost benefice, nu acelaşi lucru se poate spune despre sectoarele cărnii de porcine şi păsări, care nu şi-au ameliorat poziţia lor concurenţială pe piaţa mondială, diminuarea preţurilor cerealelor neantrenând scăderea scontată a costurilor pentru alimentaţia animalelor. Mai mult, problemele au fost agravate de reducerea restituirilor la export, pesta porcină şi criza dioxinei.

În sectorul produselor lactate, exporturile Uniunii Europene s-au redus progresiv. Totuşi, ele reprezintă 40% din schimburile mondiale.

 

2.2. Reforma PAC din 1999. Agenda 2000.

 

În spiritul respectării strategiei hotărâte în anul 1992, Uniunea Europeană are în vedere, din anul 1999, o nouă reorientare a reformei politicii sale agricole, care să ţină cont de procesul de extindere şi de revizuirea acordurilor comerciale multilaterale cu Organizaţia Mondială pentru Comerţ. Preocuparea în acest sens constă în consolidarea modelului agricol european în cadrul unei politici din ce în ce mai orientate către piaţă, pentru a evidenţia, simultan, trei funcţii importante ale agriculturii – economică, de amenajare a teritoriului şi de mediu:

· Funcţia economică se referă la rolul tradiţional al agriculturii de producere de alimente pentru consumatori şi materii prime pentru industrie, contribuind la creşterea economică, crearea de locuri de muncă şi balanţa comercială;

· Funcţia de amenajare a teritoriului este fondată pe diversificare, agricultura fiind completată de alte activităţi industriale, comerciale sau turistice;

· Funcţia de mediu se referă la rolul de conservare a spaţiului natural, apărare a biodiversităţii şi protecţie a peisajului pe care îl are agricultura durabilă, care promovează practici agricole “respectuoase” cu mediul înconjurător.

Agenda 2000, prezentată de Comisia Europeană la 15 iulie 1997, constituie un prim pas în direcţia reorientării politicii agricole comunitare. Reforma PAC promovată prin Agenda 2000 vizează perioada 2000-2007.

Conform acestui document, agricultura comunitară trebuie să devină mai competitivă pe pieţele mondiale, să se adapteze mai bine nevoilor consumatorilor şi, ca urmare a priorităţii acordate dezvoltării rurale, mai sensibilă faţă de protecţia mediului înconjurător. Obiectivele strategice ale politicii agricole comune pentru viitor, formulate în Agenda 2000, sunt următoarele:

▪ îmbunătăţirea capacităţii concurenţiale prin aplicarea unor preţuri mai reduse;

▪ garantarea siguranţei şi calităţii alimentelor pentru consumatori;

▪ asigurarea unor venituri stabile şi a unui nivel de trai satisfăcător pentru comunitatea agricolă;

▪ elaborarea unor metode de producţie ecologice, care să ţină cont şi de tratarea corespunzătoare a animalelor;

▪ integrarea obiectivelor ecologice în instrumentele sale strategice;

▪ încercarea de a se realiza alternative de venituri şi locuri de muncă pentru agricultori şi familiile acestora.

În ceea ce priveşte politica rurală, Agenda 2000 semnalează creşterea cererii pentru o agricultură mai ecologică, precum şi folosirea pe scară tot mai largă a zonei rurale pentru recreere. Aceste aspecte creează noi obligaţii şi posibilităţi de dezvoltare pentru agricultură. Comisia Europeană este în favoarea acordării unui rol mai important măsurilor agro-ecologice, mai ales acelora care presupun un efort suplimentar din partea agricultorilor, cum ar fi cultivarea de produse organice sau menţinerea unor habitate semi-naturale. Prin reorganizare, în sensul definirii mai exacte a obiectivelor politicilor structurale, se va urmări atingerea şi a altor aspecte ale dezvoltării rurale durabile.

Dacă, teoretic, noile orientări ale politicii agricole comunitare au fost explicit formulate în Agenda 2000, practic, acestea s-au materializat în propuneri de reglementări care au fost larg susţinute de către Consiliul European de la Berlin, din martie 1999. Astfel:

· pentru culturile arabile – modificarea Reglementării 1765/92 vizând reducerea preţurilor instituţionale cu 15%, compensată (parţial) prin creşterea ajutoarelor directe şi alinierea produselor oleaginoase (în trei etape) la regimul aplicabil cerealelor;

· pentru carnea de bovine – modificarea Reglementării 805/68 vizând reducerea cu 20% a preţului şi instaurarea unei “reţele de securitate” începând cu 1 iulie 2002, care să înlocuiască sistemul public de intervenţie printr-o creştere a ajutorului pe cap de animal;

· pentru produsele lactate – modificarea Reglementării 804/68 vizând reducerea cu 15% a preţurilor instituţionale, înlocuind alocaţia acordată cu un ajutor pe cap de vacă de lapte. 

· consolidarea prin dezvoltare rurală a tuturor măsurilor tradiţionale ale politicii agricole, urmărindu-se acordarea unui rol mai important şi susţinerea măsurilor agro-ecologice, mai ales a celor care presupun un efort suplimentar din partea agricultorilor, cum ar fi cultivarea de produse organice (fără îngrăşăminte şi alte substanţe chimice) sau menţinerea unor habitate semi-naturale;

· introducerea reglării opţionale de către statele membre a ajutoarelor directe pentru exploatările agricole.

Aceste propuneri de reglementare au fost însoţite şi de relansarea reformelor în alte câteva sectoare agricole specifice Europei de Sud: ulei de măsline, tutun, vin şi banane.

Consiliul European de la Berlin, în capitolul referitor la agricultură, a oferit deschiderea pentru un ansamblu de reglementări vizând adaptarea sectoarelor, instrumentelor de intervenţie şi de susţinere financiară :

	 

Reglementări ale Consiliului
	 

Jurnalul Oficial al CE
	Domeniu

	(CE) nr. 1251-1253/1999
	L 160 din 26 iunie 1999
	Culturi arabile

	(CE) nr. 1254/1999
	L 160 din 26 iunie 1999
	Carne de bovine

	(CE) nr. 1255 şi 1256/1999
	L 160 din 26 iunie 1999
	Lapte şi produse lactate

	(CE) nr. 1493/1999
	L 179 din 14 iulie 1999
	Sector vini-viticol

	(CE) nr. 1257/1999
	L 160 din 26 iunie 1999
	Dezvoltare rurală

	(CE) nr. 1258/1999
	L 160 din 26 iunie 1999
	Finanţare PAC

	(CE) nr. 1259/1999
	L 160 din 26 iunie 1999
	Susţinere directă

	(CE) nr. 1264 şi 1265/1999
	L 161 din 26 iunie 1999
	Fonduri de coeziune

	(CE) nr. 1266-268/1999
	L 141 din 26 iunie 1999
	Preaderare


Aceste reglementări au fost precedate de altele referitoare la piaţa produselor:

· banane – Reglementarea (CE) 1637/1998 – J.O.CE L 210 din 28 iulie 1998;

· grăsimi – Reglementarea Consiliului 1638/1998 – J.O.CE L 210 din 28 iulie 1998 şi Reglementarea Comisiei 2366/1998 – J.O.CE L 293 din 31 octombrie 1998;

- tutun – Reglementările (CE) 1636/1998 – J.O.CE L 210 din 28 iulie 1998 şi 660/1999 – J.O.CE L83 din 27 martie 1999.

În formularea propunerilor sale de reformă, Comisia Europeană a trebuit să aibă permanent în vedere faptul că impactul potenţial al extinderii Uniunii Europene este creşterea cu 50% a suprafeţei agricole şi dublarea forţei de muncă din agricultură. Comisia opinează că, dacă în ţările Europei Centrale şi de Est s-ar asigura preţurile subvenţionate şi sistemul de plăţi directe din cadrul politicii agricole comune, aceasta ar duce la obţinerea unor diferenţe semnificative în venituri şi la alte distorsiuni sociale, ca urmare a fluxului excesiv de numerar către zonele rurale, precum şi la creşterea surplusului de zahăr, lapte şi carne din Uniune. În acest context, sunt aşteptate noi schimbări, politica agricolă comunitară trebuind să se adapteze din mers transformărilor structurale, sociale şi economice ale unei Europe extinse.

 

2.3. Sectoare supuse reformei prin Agenda 2000

 

1. Culturi arabile

Sectorul culturilor arabile cuprinde cerealele, oleaginoasele, proteaginoasele şi inul pentru seminţe.

• Cereale: Reducerea preţurilor de intervenţie va fi de 15%, aplicabilă în două etape egale de câte 7,5% în cursul campaniilor agricole 2000/2001 (110,25 Euro/t) şi, respectiv, 2001/2002 (101,31 Euro/t). În funcţie de evoluţia pieţelor, pentru campaniile de după 2003, se va hotărî dacă vor fi necesare şi alte reduceri suplimentare ale preţurilor de intervenţie.

▪ Ajutoarele directe acordate au crescut la 63 Euro/t, astfel încât s-a acoperit aproximativ 50% din diminuarea preţurilor; 

▪ Producătorul agricol se supune unei “îngheţări” a terenurilor, realizată prin rotaţie şi care are caracter obligatoriu (10% din suprafaţă pentru întreaga perioadă 2000/2001 – 2006/2007, compensarea financiară având acelaşi nivel de 63 Euro/t). Micii producători (care realizează o producţie sub 92 tone cereale) sunt exceptaţi de la aplicarea acestui regim general de “îngheţare”;

▪ Statele membre se obligă să garanteze sumele care trebuie plătite drept ajutoare directe. Prima compensatoare se stabileşte anual şi se înmulţeşte cu coeficientul de conversie monetară europeană;

▪ Comisia poate decide aplicarea taxelor de export, ca măsură de siguranţă, doar în situaţii de urgenţă; 

▪ Suprafaţa cultivată va creşte, din 2000/2001, cu 150000 de hectare intrate în circuitul agricol în Germania de Est şi 60000 de hectare, irigate din 1992, aparţinând Portugaliei;

▪ Statele membre au dreptul să condiţioneze acordarea plăţilor directe de respectarea prevederilor de protecţie a mediului, permiţând ca sumele să fie folosite, într-un grad din ce în ce mai ridicat, pentru realizarea unor obiective de mediu;

• Inul pentru sămânţă: nivelul ajutorului direct va fi aliniat gradat, într-un interval de 3 ani, la nivelul celui pentru cereale: 82,26 Euro/t în anul 2000, 75,63 Euro/t în 2001 şi 63 Euro/t în 2002.

• Seminţe pentru ulei: nivelul ajutorului direct va fi aliniat, de asemenea, gradat, într-un interval de 3 ani, la nivelul celui acordat pentru cereale: 82,26 Euro/t în anul 2000, 75,63 Euro/t în 2001 şi 63 Euro/t în 2002, valorile putând fi multiplicate cu un procent specific zonei de cultivare.

• Cartofi pentru amidon: preţul de referinţă fixat este de 194,05 Euro/t în perioada 2000/2001 şi 178,31 Euro/t pentru 2001/2002, nivelul compensaţiilor fiind stabilite pentru aceleaşi perioade calendaristice la 98,74 Euro/t şi respectiv 110,54 Euro/t.

2. Carne de vită

▪ Preţul de orientare este fixat pentru vitele mari (peste 300 kg) şi este stabilit la nivelul de 2224 Euro/t. Se vor realiza modificări ale acestui nivel de preţ (scăderi estimate la circa 20% în trei etape) pentru a se asigura reducerea preţului de intervenţie, care este în momentul actual la nivelul de 2780 Euro/t;

▪ Preţurile privind stocarea privată vor fi stabilite la sfârşitul perioadei de reducere a preţului de orientare – iulie 2002. Ajutoarele privind stocarea privată vor fi garantate în momentul când preţul mediu al cărnii de vită pe piaţa unică va scădea cu 103% sub preţul de orientare;

▪ Statele UE au introdus o normă privind suma totală acordată fiecărei ţări membre aceasta trebuind să-şi redimensioneze producţia de carne în limitele impuse de valoarea sumei. Cotele alocate (în milioane de Euro) sunt următoarele: Belgia: 39,4; Danemarca: 11,8; Germania: 88,4; Grecia: 3,8; Spania: 33,1; Franţa: 93,4; Irlanda: 31,4; Italia: 65,6; Luxemburg: 3,4; Olanda: 25,3; Austria: 12; Portugalia: 6,2; Finlanda: 6,2; Suedia: 9,2; Marea Britanie: 63,8.

3. Lapte şi produse lactate 

▪ Este prevăzută reducerea preţului de intervenţie cu 15% în trei etape;

▪ Este planificată o creştere anuală cu 1,5% a producţiei de lapte începând cu anul 2005/2006, preconizându-se o creştere, la nivelul Comunităţii Europene, de 2,4% sau echivalentul a 2831500 tone; 

▪ Compensaţiile care se vor acorda producătorilor şi care vor acoperi scăderea taxelor, precum şi nivelul de bonificaţii acordate sunt următoarele: 5,75 Euro/t pentru anul 2005; 11,49 Euro/t pentru anul 2006; 17,24 Euro/t pentru anul 2007;

▪ Preţurile de intervenţie pentru unt sunt stabilite la următoarele niveluri: 328,20 Euro/100 kg pentru intervalul iulie 2000-iunie 2005; 311,79 Euro/100kg pentru perioada 1 iulie 2005-30 iunie 2006; 295,38 Euro/100 kg pentru perioada 1 iulie 2006-30 iunie 2007; 278,97 Euro/100 kg de la 1 iulie 2007;

▪ Preţurile de intervenţie pentru smântână sunt stabilite la următoarele niveluri: 205,52 Euro/100 kg pentru intervalul iulie 2000-iunie 2005; 195,24 Euro/100kg pentru perioada 1 iulie 2005-30 iunie 2006; 184,97 Euro/100 kg pentru perioada 1 iulie 2006-30 iunie 2007; 174,69 Euro/100 kg de la 1 iulie 2007;

4. Zahăr şi izoglucoză

▪ Contribuţiile producătorilor trebuie să acopere ansamblul sarcinilor ce rezultă din vânzarea excedentelor de zahăr comunitar, în măsura în care doar depăşirile aferente exportului unei cantităţi de zahăr echivalente cu importurile preferenţiale, constituie o şarjă netă pentru bugetul comunitar. 

5. Sectorul viti-vinicol

▪ Reglementările Comunitare în vigoare prevăd interzicerea plantării viţei de vie până la 31 iulie 2010, vizând să aducă potenţialul de producţie la un echilibru de piaţă, cu excepţia creării unei plantaţii de rezervă care ocupă 68000 ha (2% din terenul alocat acestei industrii); 

▪ O rezervă de 17000 ha va fi alocată de Comisia Europeană, prin comitetul managerial, acelor regiuni care fac dovada unor necesităţi suplimentare. Dreptul de folosinţă asupra terenului se acordă pe o perioadă de 5 ani, cu posibilitatea de prelungire pentru încă 3 ani. 

▪ Sistemul de regularizare aplicat suprafeţelor cultivate cu viţă de vie se aplică în două moduri: - prin cumpărarea drepturilor de replantare pentru o suprafaţă de 1,5 ha, 1 ha este considerat de regularizare iar 0,5 ha sunt alocate rezervei; - prin cumpărarea drepturilor pentru 1 ha luat de la rezervă se plăteşte un preţ stabilit la 150% din preţul normal;

▪ Restructurarea acestui sector necesară echilibrării pieţei va utiliza un fond de 400 de milioane de Euro/an pentru întreaga suprafaţă de 54000 ha existentă la nivelul Comunităţii Europene. Comisia Europeană va aloca jumătate din această sumă, iar statele membre vor contribui cu sume proporţionale cu suprafeţele plantate. Măsurile de abandonare definitivă a producţiei ca şi cele de retragere a vinurilor de pe piaţă se menţin. Pentru reducerea anuală cu 5000 ha a suprafeţelor plantate, Comisia acordă prime de 9000 Euro/ha. 

6. Fructe şi legume

▪ Piaţa legumelor şi fructelor proaspete se caracterizează prin: - o mare varietate de produse şi de calităţi; - o mare variabilitate a producţiei, în funcţie de ani şi de zonă; - perisabilitatea şi fragilitatea produselor; - sezonalitate;

▪ Produsele supuse mecanismelor de stabilizare a cheltuielilor bugetare comunitare sunt următoarele: produse pe bază de tomate, stafide, pere şi piersici conservate în sirop şi/sau suc natural; 

▪ Măsurile de stabilizare sunt de două tipuri: - fixarea unui prag de garanţie, a cărui depăşire determină reducerea proporţională a ajutorului de producţie, din timpul campaniei următoare; - limitarea acordării ajutorului la anumite cantităţi prestabilite, formulă echivalentă cu regimul cotelor de producţie.

7. Tutun 

▪ Regulamentul comunitar 2075/92 prevede cultivarea a 42 de varietăţi de tutun brut pe teritoriul Uniunii, cantitatea maximă globală garantată fiind stabilită, din 1994, la 350000 tone;

▪ Un fond comunitar, pentru cercetare şi informare, finanţat prin intermediul unei reţineri de 1% din primele acordate, a fost stabilit în vederea orientării producţiei comunitare către varietăţile de tutun cele mai puţin nocive. 

8. Dezvoltarea rurală

▪ Dezvoltarea rurală a devenit, în ultima perioadă de timp, al doilea pilon al Politicii Agricole Comunitare;

▪ Noile politici de dezvoltare ale acestui sector se bazează pe două principii importante: descentralizarea responsabilităţilor şi flexibilitate. Statele UE au realizat diferite propuneri de reglementare a sectorului vizat, precum şi unele programe de dezvoltare adaptate nivelului de dezvoltare a zonei, necesităţilor şi priorităţilor regionale;

▪ Pachetele de măsuri acoperă următoarele aspecte: - întărirea agriculturii şi a sectorului forestier specifice zonei; - precizarea unor norme care să ducă la creşterea competitivităţii zonelor rurale; - conservarea mediului specific zonelor rurale; - realizarea unor investiţii şi crearea unor fonduri de ajutorare a zonelor defavorizate (reducerea costurilor de producţie şi reorientarea activităţilor productive, premierea persoanelor care se stabilesc în aceste zone precum şi a celor care construiesc ferme sau exploataţii agricole, acordarea de fonduri compensatorii pentru realizarea de activităţi agricole în zonele de munte, acordarea de fonduri pentru realizarea unei agriculturi-ecologice). 

 

3. Politica Agricolă Comună în contextul extinderii Uniunii Europene

Extinderea Uniunii Europene prin aderarea ţărilor din Europa Centrală şi de Est va creşte considerabil potenţialul agricol al Comunităţii şi va lărgi piaţa europeană pentru produsele agricole de bază şi prelucrate la peste 100 milioane de consumatori suplimentari. Comerţul cu aceste produse între vechile şi noile state membre va fi complet liberalizat.

Politica Agricolă Comună, în forma sa actuală, aplicată noilor state membre ar putea genera o serie de probleme. Astfel, date fiind diferenţele dintre preţurile existente în ţările candidate (mai mici) şi cele din Uniune (mai mari), chiar dacă există perspectiva acoperirii parţiale a acestor diferenţe după aderare, introducerea graduală a aceloraşi preţuri ale PAC va stimula o producţie excedentară (mai ales în sectorul creşterii animalelor) în noile state membre, conducând la surplusuri şi mai mari la nivel comunitar. Restricţiile impuse de către Organizaţia Mondială pentru Comerţ la subvenţionarea exporturilor nu vor da posibilitatea Europei lărgite să-şi vândă produsele excedentare pe pieţele exterioare, antrenând blocaje inevitabile.

De asemenea, extinderea politicii agricole va implica cheltuieli bugetare semnificative, estimate la aproape 11 miliarde Euro/an, din care aproximativ 2/3 vor fi consacrate plăţilor directe pentru agricultori. Creşterea substanţială a preţurilor agricole şi transferul direct al unor sume importante către agricultori va avea o incidenţă socială şi economică negativă asupra noilor state membre. De altfel, în forma actuală, plăţile directe prevăzute la nivel comunitar pentru compensarea căderii preţurilor nu se pot aplica în cazul noilor state membre, care se vor confrunta, din contră, cu creşteri ale preţurilor produselor agricole. În aceste condiţii, se va impune adaptarea politicilor actuale de sprijin pentru agricultori, astfel încât suportul comunitar să fie cu adevărat util.

Documentul pentru strategia în agricultură realizat pe baza a numeroase studii pe ţări şi sectoare, în colaborare cu consilieri ştiinţifici şi prezentat de către Comisia Europeană în anul 1995 (CSE(95)607), semnala faptul că agricultura este un sector sensibil şi problematic în contextul extinderii Uniunii Europene şi sugera reorientarea PAC către favorizarea susţinerii directe a veniturilor agricultorilor în raport cu susţinerea preţurilor produselor, promovându-se cu precădere dezvoltarea rurală şi protecţia mediului înconjurător. Conform acestei reorientări, în loc să se efectueze plăţi compensatorii directe agricultorilor, resursele financiare pot fi folosite, în mare parte, pentru susţinerea reformelor structurale şi a dezvoltării rurale în viitoarele noi state membre, aceste transformări contribuind indirect, în timp, la reducerea diferenţelor de preţuri. 

Agenda 2000 conţine o analiză şi mai detaliată a efectelor extinderii asupra politicilor Uniunii, în particular cu privire la agricultură şi fondurile structurale. Constatările formulate confirmă că extinderea Uniunii Europene poate să aducă avantaje economice şi politice considerabile şi determină progresul politicilor comunitare.

În perioada pregătirii ţărilor candidate pentru aderarea la Uniunea Europeană este esenţial ca implementarea acquis-ului comunitar pentru agricultură şi controlul acestui proces să fie asigurate în manieră satisfăcătoare pentru conservarea sănătăţii plantelor şi animalelor şi garantarea protecţiei sănătăţii publice în întreaga Comunitate. Aceste condiţii trebuie îndeplinite înainte de instituirea liberei circulaţii a produselor agricole, fără controale la frontieră.

Pentru evitarea disfuncţionalităţilor care ar putea fi generate de procesul de extindere şi pentru reducerea disparităţilor legate de performanţele economice mai reduse ale ţărilor candidate la aderare, acestea trebuie să parcurgă o etapă de tranziţie în care economiile lor, inclusiv sectoarele din agricultura, să devină competitive, iar legislaţia adaptată cerinţelor comunitare.

3.1. Acquis-ul comunitar pentru agricultură

Politica Agricolă Comună are ca scop menţinerea şi dezvoltarea unui sistem agricol modern, care să asigure un nivel de viaţă echitabil pentru populaţia din agricultură, o aprovizionare cu produse alimentare la preţuri rezonabile pentru consumatori şi să garanteze libera circulaţie a mărfurilor pe teritoriul Uniunii Europene.

Acordul European de Asociere, care constituie cadrul juridic al schimburilor de produse agricole dintre ţările candidate la aderare şi Comunitatea Europeană, urmăreşte promovarea cooperării în domeniul modernizării, restructurării şi privatizării sectorului agricol, industriei agro-alimentare şi normelor fitosanitare.

Cartea Albă a ţărilor candidate din Europa Centrală şi de Est pentru integrarea în Piaţa Internă a Uniunii Europene (1995) acoperă legislaţia în materie de control veterinar, fitosanitar, hrănire a animalelor şi condiţii de comercializare a produselor. Obiectivul acestor reglementări este protejarea consumatorilor, sănătatea publică şi sănătatea plantelor şi animalelor.

Armonizarea legislaţiei ţărilor candidate cu cea a Uniunii Europene în ceea ce priveşte politica agricolă este considerată o problemă prioritară şi extrem de complexă. Aceasta presupune, pe lângă procesul de adaptare şi modificare a legislaţiei specifice diverselor domenii şi sectoare, o întreagă reformă instituţională, pentru a permite noilor legi să fie corect şi eficient aplicate. Sectorul agricol polarizează, de altfel, o mare parte din acţiunile legislative şi instituţionale. Astfel, în agricultură se regăseşte cca. 40% din legislaţia comunitară, cu 20000 de pagini de reglementări, iar Cartea Albă identifică cca. 1000 de reglementări, din care aproximativ 200 au fost considerate ca măsuri cheie pentru armonizarea legislaţiei ţărilor asociate . Aceste măsuri se împart în două categorii : 

- Sănătatea animalelor, a plantelor şi nutriţia animalelor: Aceste măsuri se referă la un domeniu larg al activităţilor din sectorul agricol, la producţia şi sacrificarea animalelor vii şi la produsele animaliere şi produsele din plante. Scopul acestor măsuri de control este de a asigura protecţia consumatorului, sănătatea publică, sănătatea animalelor şi a plantelor prin stabilirea unor reguli comune care reglementează circulaţia animalelor vii, a cărnii şi a produselor din carne, a fructelor, a legumelor şi a plantelor. 

- Pieţele agricole: Aceste măsuri se referă la acele aspecte ale organizării comune a pieţelor, care sunt în principal legate de prevederile privind standardele de calitate şi cerinţele de etichetare. 

Integrarea ţărilor din Europa Centrală şi de Est în Uniunea Europeană este condiţionată determinant de restructurarea agriculturii, asigurarea convergenţei cu agricultura europeană şi armonizarea politicii agricole cu PAC . Procesul se va desfăşura diferenţiat de la ţară la ţară, parcurgând o etapă de preaderare asistată şi susţinută financiar de către Uniunea Europeană.

 

3.2. Instrumente de susţinere în perioada de preaderare

În sprijinul pregătirii ţărilor candidate pentru aderare în Uniune, Comisia Europeană a prezentat, în martie 1998, propunerile sale pentru o importantă susţinere financiară pentru perioada 2000-2006, prin “instrumente de susţinere de preaderare”. Aceste propuneri au fost adoptate, asistenţa şi ajutoarele preconizate a fi acordate în perioada de pregătie pentru aderare fiind realizate prin: 

- un instrument de coordonare – instituit prin Regulamentul Consiliului 1266/1999, din 21 iunie 1999, pentru coordonarea asistenţei acordate ţărilor candidate în cadrul strategiei de preaderare, prin intermediul programelor de susţinere financiară;

- un instrument de preaderare agricol – SAPARD – program de ajutor financiar acordat ţărilor candidate la aderare cu scopul sprijinirii agriculturii şi dezvoltării rurale. 

Domeniile de acţiune susţinute prin programul SAPARD sunt stabilite prin Regulamentul Consiliului 1268/1999, după cum urmează:

▪ investiţii în exploataţii agricole;

▪ îmbunătăţirea prelucrării şi comercializării produselor agricole şi piscicole;

▪ metode de producţie agricolă vizând protecţia şi întreţinerea mediului;

▪ dezvoltarea şi diversificarea activităţilor economice;

▪ crearea de servicii pentru înlocuirea sau administrarea fermelor agricole;

▪ crearea de grupări ale producătorilor;

▪ îmbunătăţirea structurilor pentru controlul calităţii şi controlul veterinar şi fitosanitar, pentru controlul produselor alimentare şi protecţia consumatorilor;

▪ renovarea satelor şi protecţia patrimoniului rural;

▪ ameliorarea terenurilor;

▪ instituirea şi completarea la zi a registrelor funciare;

▪ îmbunătăţirea formării profesionale;

▪ dezvoltarea şi îmbunătăţirea infrastructurilor rurale;

▪ gestionarea resurselor de apă;

▪ silvicultura;

▪ asistenţa tehnică pentru măsurile acoperite prin regulament, cuprinzând studii în perioada pregătirii şi după realizarea programului.

- un instrument de preaderare structural – ISPA – program pentru susţinerea reţelelor de transport şi acţiunilor vizând protecţia mediului, conform Regulamentului Consiliului 1267/1999. Sprijinul financiar în cadrul ISPA se acordă pentru:

▪ măsuri în materie de mediu care pot permite ţărilor beneficiare să se conformeze acquis-ului comunitar de mediu şi obiectivelor stabilite prin parteneriatele pentru aderare;

▪ măsuri în domeniul infrastructurii transporturilor, mai ales proiecte de interes comun pentru mai multe ţări - măsuri de interconectare şi interoperabilitate ale reţelelor naţionale între ele.

- programul Phare – finanţările prin programul PHARE se realizează în conformitate cu dispoziţiile Regulamentului 3906/1989, care instituie acest program. Acest regulament, modificat prin Regulamentul 1266/1999, prevede că finanţările Phare trebuie să se concentreze asupra priorităţilor esenţiale legate de conformarea cu acquis-ul comunitar, cum sunt: 

▪ întărirea capacităţii administrative şi instituţionale a ţărilor candidate;

▪ investiţii, altele decât cele finanţate prin programele anterioare;

▪ măsuri în materie de mediu, transporturi, dezvoltare agricolă şi rurală, care sunt indispensabile programelor de restructurare industrială sau de dezvoltare regională.

Implicaţiile financiare ale prevederilor cuprinse în Agenda 2000 în ceea ce priveşte asistenţa pentru preaderare sunt estimate la 30 miliarde Euro, pentru perioada 2000 -2006.

 

 

 

4. Progresele realizate de România pentru adoptarea acquis-ului comunitar în agricultură

 

Principalele sectoare de interes care sunt analizate în Programul Naţional de Aderare a României la Uniunea Europeană pe anul 2000 sunt următoarele:

• Construcţia instituţională pentru politicile agricole sectoriale;

• Sectorul sanitar veterinar; 

• Sectorul fitosanitar; 

• Sectorul seminţe şi material săditor;

• Dezvoltarea agricolă şi rurală integrată. 

Pentru adoptarea acquis-ului comunitar specific organizaţiilor comune de piaţă, Ministerul Agriculturii şi Alimentaţiei are organizată o structură de 16 grupe de lucru pe produse şi domenii.

Obiectivul principal îl constituie dezvoltarea capacităţii instituţionale şi administrative a Ministerului Agriculturii şi Alimentaţiei de a implementa Politica Agricolă Comună. Măsurile prevăzute pe termen scurt sunt:

● continuarea armonizării politicii agricole a României şi pregătirea înfiinţării organizaţiilor comune de piaţă, care se va realiza prin:

- continuarea acordării de asistenţă tehnică grupelor de lucru;

- crearea unor structuri administrative organizate sub forma unor Birouri sau Servicii pe produse sau grupe de produse, corespunzătoare organizaţiilor comune de piaţă;

- înfiinţarea unei structuri instituţionale necesară coordonării problemelor comunitare în cadrul MAA.

Aceste două noi forme de structuri specifice pentru întărirea capacităţii de asumare a preluării acquis-ului comunitar, şi în mod special, de punere în aplicare a Politicii Agricole Comune, se înscriu în obiectivul de reorganizare a structurilor MAA şi a serviciilor corespunzătoare din direcţiile judeţene. Reorganizarea are în vedere punerea în concordanţă a sarcinilor MAA cu mijloacele necesare, inclusiv resursele umane.

În structura Ministerului Agriculturii şi Alimentaţiei au fost reorganizate sau înfiinţate următoarele direcţii: 

• Direcţia generală strategii, sinteze, politici agroalimentare şi politici comerciale europene, în cadrul căreia sunt înfiinţate:

- Birouri pe produse – pentru stabilirea politicilor pe produs în colaborare cu organizaţiile interprofesionale pe produs;

- Direcţia standarde de calitate şi acreditarea agenţilor economici;

- Direcţia sprijinirea producătorilor agricoli şi politici comerciale.

• Direcţia generală privatizare, patrimoniu – care are ca obiectiv trecerea în sectorul privat a acţiunilor societăţilor comerciale agricole (cca. 650 societăţi comerciale) prin vânzarea acţiunilor şi concesionarea concomitentă a terenurilor şi cuprinde:

- Direcţia acţionariat, partimoniu, lichidare;

- Direcţia privatizare, societăţi comerciale/naţionale, societăţi comerciale agricole mici/mijlocii;

- Direcţia privatizare societăţi comerciale agricole mari.

• Direcţia generală dezvoltare rurală şi programe, care cuprinde:

- Direcţia strategii, programe, zone defavorizate şi montane şi armonizarea legislativă SAPARD;

- Direcţia de implementare a Programului SAPARD;

- Direcţia de verificare tehnică;

- Direcţia de analiză, raportare şi informatizare;

- Serviciul de Ordonanţare SAPARD.

Pe termen mediu, obiectivul principal îl constituie continuarea obiectivului de dezvoltare a capacităţii instituţionale şi administrative a MAA de a implementa PAC. Având în vedere necesitatea existenţei unor analize privind implementarea politicii agricole comune, MAA a prevăzut, pe termen mediu, următoarele măsuri:

- creşterea capacităţii de expertiză, inclusiv cea economică, a experţilor la nivel central şi teritorial de a elabora şi implementa politicile agricole de piaţă;

- înfiinţarea Agenţiei pentru Politici Agroalimentare şi Dezvoltare Rurală (agenţie care reprezintă cadrul instituţional necesar alinierii la mecanismele Politicii Agricole Comune), prin luarea tuturor măsurilor privind armonizare legislativă, crearea cadrului instituţional necesar, instruirea personalului şi dotarea tehnică a acesteia.

Planul Naţional pentru Agricultură şi Dezvoltare Rurală (PNADR) fundamentează intervenţiile Programului SAPARD pentru perioada 2000-2006. Documentul este parte componentă a Planului Naţional de Dezvoltare, elaborat în conformitate cu prevederile HG nr. 749/1999, sub coordonarea Agenţiei Naţionale pentru Dezvoltare Regională. PNADR a fost aprobat, la 22 noiembrie 2000, de către Comitetul STAR al Uniunii Europene. Ordonanţa 142/14 septembrie 2000 reglementează înfiinţarea Agenţiei SAPARD ca unitate aflată în subordinea MAA. 

România a încheiat cu Comisia Europeană două acorduri care stabilesc regulile comunitare, de coordonare şi control al alocării fondurilor de susţinere:

- Acordul Financiar Multianual, la 2 februarie 2001;

- Acordul Financiar Anual, la 27 februarie 2001. 

